200 अरब डॉलर ठिकाने लगा चुके थे गद्दाफी  
लीबिया के दिवंगत शासक मुअम्मर गद्दाफी मारे जाने से पहले 200 अरब डॉलर विभिन्न बैंकों, रीयल एस्टेट और कॉरपोरेट निवेश के जरिए ठिकाने लगा चुके थे।
लीबिया के दिवंगत शासक मुअम्मर गद्दाफी मारे जाने से पहले 200 अरब डॉलर विभिन्न बैंकों, रीयल एस्टेट और कॉरपोरेट निवेश के जरिए ठिकाने लगा चुके थे। अमेरिकी समाचार पत्र लॉस एंजेलिस टाइम्स के मुताबिक गद्दाफी ने भारी नकदी, सोना विभिन्न स्थानों पर छिपा दिए। उन्होंने कई स्थानों पर रायल एस्टेट एवं कारोबारी निवेश में भी बड़ी रकम लगाई थी।  यह धन पश्चिमी देशों की ओर से लगाए गए अनुमान का दोगुना है। अखबार का दावा है कि पश्चिमी देशों के अधिकारी पूरी कोशिश के बावजूद अब तक यह पता नहीं लगा पाए हैं कि गद्दाफी के पास कितना धन था।  पश्चिमी देश भारत, चीन और रूस जैसे देशों को इस बात के लिए नहीं मना पाए हैं कि वे संयुक्त राष्ट्र सुरक्षा परिषद के पारित प्रस्ताव के तहत गद्दाफी की संपत्तियों को जब्त करें। इस अमेरिकी अखबार ने कहा कि अगर गद्दाफी की संपत्तियों का सही आकलन होगा, तो वह दुनिया के सबसे अमीर शासकों-तानाशाहों में शुमार हो जाएंगे, हालांकि अब वह अब इस दुनिया में नहीं रहे।  लॉस एंजेलिस टाइम्स ने कहा कि अमेरिकी अधिकारी भी यह जानकर हैरान रह गए कि अमेरिका में लीबिया के गद्दाफी शासन की 37 अरब डॉलर की संपत्ति किसी न किसी रूप में मौजूद है।